**Kríziskommunikáció, klímaváltozás, demencia - Pluszosok Egyeteme ötödször**

**Bőhm Kornél kommunikációs szakértő kríziskommunikációról szóló előadásával indul a Pluszosok Egyeteme új évada. Az 5. szemeszter első előadását október 3-án 17 órától láthatják a nézők a Pécsi Tudományegyetem YouTube csatornáján. Az év PR szakembere (PR Excellence Award 2022) arról beszél, mennyire fontos, hogy mai világban nap mint nap bennünket érő kríziseket megfelelően kezeljük.**

Az idén számos olyan témát választottak a szervezők, melyek szinte mindenkit érintenek. Szó lesz arról, hogy megállítható-e a klímaváltozás, és ha igen, akkor milyen eszközökkel. Terítékre kerülnek az árvizekkel, aszályokkal, vízhiánnyal kapcsolatos kérdések. Ebben a szemeszterben a sokakat érintő időskori szív- és érrendszeri, pszichiátriai és idegsebészeti betegségekről és elváltozásokról is újabb ismeretekre tehetnek szert a nézők. Emellett a most különösen aktuális energiavállság kezeléséről is szó lesz.

Az előző négy félévben vetített 30 adásban neves tudósok, közéleti személyiségek, egyetemi kutatók szerepelnek. A műsornak több mint 400 regisztrált résztvevője van az ország minden pontjáról, sőt több kontinensről. A nézők az előadásokat követően félévzáró tesztet tölthetnek ki, majd tanúsítványt is kapnak a Pluszosok Egyeteme félévének elvégzéséről.

A 2022/23-as tanév őszi szemeszterének előadásai:

* Bőhm Kornél: Szó – Mágia - Manipuláció
* Dr. Dittrich Ernő: Megvan a megoldás a klímaváltozásra
* Dr. Pirkhoffer Ervin: Ár-(víz)-aszály, gondok a kék bolygón?
* Prof. Dr. Tényi Tamás: A pszichiátria vázlata
* Prof. Dr. Dóczi Tamás: Utazás a koponyán belül
* Prof. Dr. Katona Tamás: A villamosenergia-ellátás lehetőségei és a nukleáris villamosenergia-termelés szerepe
* Prof. Dr. Tóth Kálmán: Időskori szív- és érrendszeri betegségek

A korábbi előadásokat az alábbi linken tekinthetik meg az érdeklődők:

1. [Pluszosok Egyeteme - YouTube](https://www.youtube.com/playlist?list=PLMbCbSsPSsJxJFSBTcXXBlvgSD0-yFK2i)

A szervezők várják a további Pluszos egyetemisták jelentkezését a [pluszosegyetem@pte.hu](mailto:pluszosegyetem@pte.hu) e-mail címen.